RO Jurnalul Oficial al Uniunii Europene C 318/8

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 318/08

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN TEMEIUL ARTICOLULUI 9

„PECORINO SARDO”

NR. CE: IT-PDO-0217-01127-04.07.2013

IGP ( ) DOP ( X )

1. Rubrica din caietul de sarcini care face obiectul modificării

—  Denumirea produsului — ☒ Descrierea produsului —  Aria geografică —  Dovada originii —  Metoda de obținere —  Legătura — ☒ Etichetarea —  Cerințele naționale — ☒ Altele (de precizat)

2. Tipul modificării (modificărilor)

— ☒ Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări)

Descrierea produsului

Se stabilesc parametrii tehnici și tehnologici ai brânzei „Pecorino Sardo” maturate rase. În plus, se precizează faptul că ambalarea brânzei „Pecorino Sardo” maturate rase trebuie să se efectueze imediat.

Această modificare este necesară pentru a se garanta calitatea și trasabilitatea produsului, deoarece formularea actuală, din caietul de sarcini în vigoare, „«Pecorino Sardo» maturat poate fi utilizat ca brânză de masă sau ca brânză de ras”, este prea generică.

Etichetarea

Se reglementează modalitățile în care marcajele distinctive ale DOP pot fi asociate cu mărci private.

Această cerere de modificare se impune deoarece este necesar să se reglementeze mai bine utilizarea denumirii protejate în asociere cu mărci private, în armonie cu utilizările locale, loiale și constante.

În plus, se introduc anumite tipuri de brânză porționată, de exemplu brânza sub formă de petale, fulgi, cubulețe, felii etc. Prezenta cerere de modificare este legată, pe de o parte, de evoluția cunoștințelor tehnice și, pe de altă parte, de necesitatea de a răspunde noilor solicitări presante ale consumatorilor finali, care se orientează tot mai adesea spre achizițiile tip autoservire și take away. Prin urmare, oferirea unor produse care răspund acestei noi exigențe a pieței, deja foarte răspândite, este fundamentală pentru continuarea creșterii și pentru menținerea competitivității.

Altele

Caietul de sarcini a fost reorganizat pe articole, pentru a fi mai ușor de citit.

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (3)

„PECORINO SARDO”

NR. CE: IT-PDO-0217-01127-04.07.2013

IGP ( ) DOP ( X )

1. Denumire

„Pecorino Sardo”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

Denumirea de origine protejată (DOP) „Pecorino Sardo” este rezervată brânzei cu pastă semicoaptă produse exclusiv din lapte integral de oaie, eventual termizat sau pasteurizat, această brânză putând fi de două tipuri: „dolce” (dulce, cu maturare de scurtă durată, 20-60 de zile) și „maturo” (maturată, cu o perioadă de maturare de cel puțin două luni), de formă cilindrică, prezentând fețe plane și o margine exterioară dreaptă sau ușor convexă. Brânza „Pecorino Sardo” DOP dulce trebuie să prezinte următoarele caracteristici:

— greutate: cuprinsă între 1 și 2,3 kg;

— înălțimea marginii exterioare: 8-10 cm;

— diametrul fețelor: 15-18 cm;

— coaja: netedă, moale, subțire, de culoare albă sau ușor galben-pai;

— pasta: albă, moale și elastică, fie compactă, fie cu găurele rare și foarte mici;

— gust: dulce și aromat sau ușor acidulat;

— grăsime în substanța uscată: minimum 40 %.

Dimensiunile și greutatea pot varia, fiind mai mici sau mai mari în funcție de condițiile tehnice de producție și de perioada de maturare.

Brânza „Pecorino Sardo” DOP maturată trebuie să prezinte următoarele caracteristici:

— greutate: cuprinsă între 1,7 și 4 kg;

— înălțimea marginii exterioare: 10-13 cm;

— diametrul fețelor: 15-22 cm;

— coaja: netedă, consistentă, de culoare ușor galben-pai în cazul brânzei mai proaspete, brună în cazul brânzei mai maturate;

— pasta: albă, elastică și cu consistență redusă în cazul roților proaspete, tare sau uneori granuloasă în cazul roților mai maturate, tinzând spre o nuanță de galben-pai pe măsură ce continuă maturarea, compactă sau cu găurele rare;

— gust: picant într-o măsură agreabilă;

— grăsime în substanța uscată: minimum 35 %.

Dimensiunile și greutatea pot varia, fiind mai mici sau mai mari în funcție de condițiile tehnice de producție și de durata maturării.

Denumirea de origine protejată „Pecorino Sardo” este extinsă și la tipul ras, obținut din brânză „Pecorino Sardo” de tip „maturo” care are dreptul de a purta denumirea de origine protejată și care este certificat ca fiind conform caietului de sarcini. Așadar, extinderea denumirii „Pecorino Sardo” vizează doar brânza rasă care prezintă parametrii tehnici și tehnologici specificați în cele ce urmează:

1. prezența grăsimilor în substanța uscată: minimum 35 %;

2. maturarea în aria de producție: minimum 4 luni;

3. umiditate: maximum 42 %;

4. aditivi: în conformitate cu legea;

5. caracteristici organoleptice: în conformitate cu definițiile prevăzute de caietul de sarcini;

6. grosimea cojii: aproximativ 6 mm;

7. cantitatea de coajă: maximum 18 %.

În cazurile în care a fost supusă în prealabil tratamentelor de suprafață prevăzute de caietul de sarcini, coaja va trebui să fie curățată în mod adecvat și răzuită în așa fel încât să se elimine reziduurile și urmele tratamentelor respective.

3.3. Materii prime (numai pentru produsele prelucrate)

„Pecorino Sardo” se obține exclusiv din lapte integral de oaie produs în regiunea Sardinia, acesta putând fi termizat sau pasteurizat.

3.4. Hrană pentru animale (numai pentru produsele de origine animală)

Hrana ovinelor se bazează preponderent pe utilizarea directă a pășunilor naturale, a pajiștilor și fânețelor, completată cu nutrețuri și furaje concentrate.

3.5. Etape specifice ale producției care trebuie să se desfășoare în aria geografică delimitată

Întregul proces de producție (creșterea animalelor și producția de lapte, tratamentele termice, coagularea, semicoacerea, punerea în formă, înăbușirea și/sau presarea, sărarea și maturarea) trebuie să se desfășoare în aria delimitată la punctul 4.

3.6. Norme specifice privind felierea, răzuirea, ambalarea etc.

—

3.7. Norme specifice privind etichetarea

În scopul garantării trasabilității și controlului, la momentul preluării lor din aria de producție firma producătoare aplică logoul pe roțile de „Pecorino Sardo” DOP, cu ajutorul unei ștampile cu cerneală alimentară indelebilă.

Marcajul denumirii la preluare

După preluare, în funcție de caracteristicile produsului și ținând seama de diversele etape intermediare de prelucrare, acest marcaj ar putea să nu mai fie vizibil. În acest caz, trasabilitatea produsului va fi garantată de etichetă.

La momentul comercializării, toate roțile de brânză „Pecorino Sardo” DOP sunt identificate prin coroana circulară exterioară a etichetei.

Identificarea roților de „Pecorino Sardo” este completată de prezența, pe coroana externă, a unui marcaj adeziv. În plus față de marcaj, figurează mențiunea „Dolce” sau „Maturo”, în funcție de tipul de produs, precum și mențiunile legislative referitoare la înregistrarea denumirii, informații care apar și pe partea interioară a etichetei, însoțite de codul alfanumeric care identifică în mod clar roata de brânză.

Pe etichetele și pe ambalajele pentru comercializare sau desfacere spre consum este permisă asocierea denumirii de origine protejată cu denumiri comerciale și mărci private, conform practicii consacrate prin utilizările locale, loiale și constante, cu condiția ca aceste mențiuni să nu aibă sens laudativ și să nu inducă în eroare consumatorul. Este interzisă adăugarea oricărui calificativ care nu este prevăzut în mod expres de caietul de sarcini al produsului.

Brânza „Pecorino Sardo” DOP maturată în mod obligatoriu pe parcursul unei anumite perioade în aria de producție poate fi ambalată ca roată întreagă sau porționată în cubulețe, felii, fulgi, petale și în alte formate similare, precum și ca brânză rasă. În cazul brânzei porționate în formatele indicate mai sus, codul de identificare respectiv figurează în interiorul unui marcaj imprimat pe coroana exterioară a etichetei, pe care apar, pe lângă marcaj, mențiunea „Dolce” sau „Maturo”, în funcție de tipul produsului, și mențiunile legislative referitoare la înregistrarea denumirii. Pe toate celelalte formate, acest cod este indicat în conformitate cu prevederi precise. Este permisă preambalarea de tipul învelirii în ambalaj nesigilat, în cazul în care această ambalare se face la punctul de vânzare în cadrul raionului cu vânzător, pentru vânzare imediată.

4. Delimitarea concisă a ariei geografice

Aria din care provine laptele și în care se produce și se maturează brânza „Pecorino Sardo” DOP cuprinde întregul teritoriu al Regiunii autonome Sardinia.

5. Legătura cu aria geografică

5.1. Specificitatea ariei geografice

Sardinia este a doua insulă din Marea Mediterană ca dimensiuni și ca densitate demografică, dar este și un minicontinent, datorită mediilor naturale și umane deosebit de variate care o caracterizează.

Specificitatea insulei constă mai ales în:

1. condițiile de mediu și climatice deosebite;

2. străvechea tradiție agricolă și pastorală cu rădăcini puternice în acest teritoriu.

În ceea ce privește punctul 1, se evidențiază faptul că numeroase caracteristici naturale care au dispărut din alte zone ale peninsulei italiene s-au păstrat în Sardinia: coaste solitare, munți, păduri, animale rare și plante endemice. Clima, tipic mediteraneeană, este blândă iarna și caldă vara: precipitațiile sunt mai frecvente în nordul insulei și pe versantul vestic, iar, per ansamblu, numărul zilelor complet însorite de-a lungul anului variază între 200 și 230. În plus, clima este condiționată în special de influențele marine și de vânturile puternice care suflă în mod regulat pe acest teritoriu în toate anotimpurile. Pădurile acoperă regiunea în proporție de aproximativ 18 %, iar vegetația acestora este caracterizată mai ales de prezența stejarului de piatră și a tufanului. În zonele de coastă și în partea central-orientală se află mai ales ienuperi și măslini sălbatici. Pe tot restul teritoriului se află întinderi vaste de tufăriș, formate din lentisc, specii din familia Cistus, Arbutus unedo și multe alte specii florale sălbatice tipice pentru această insulă.

În ceea ce privește punctul 2, se evidențiază faptul că, deja din vremea nuraghilor, creșterea ovinelor a constituit pentru o mare parte a populației din insulă principala sau chiar unica sursă de venit, iar sectorul agricol și păstoresc, împreună cu cel al prelucrării produselor lactate și a brânzeturilor, se află și în prezent printre principalele sectoare de activitate – ca număr de angajați și cifră de afaceri – din cadrul structurii socioeconomice a teritoriului.

5.2. Specificitatea produsului

Caracteristicile specifice ale produsului constau în:

1. coaja: netedă și moale, de culoare ușor galben-pai în cazul brânzei mai proaspete, brună în cazul brânzei mai maturate;

2. pasta: albă, elastică și cu consistență redusă în cazul roților proaspete, tare sau uneori granuloasă în cazul roților mai maturate, compactă sau cu găurele rare, tinzând spre o nuanță de galben-pai pe măsură ce continuă maturarea;

3. gustul: dulce și aromat în cazul roților proaspete, plăcut picant în cazul roților mai maturate.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Caracteristicile deosebite ale brânzei „Pecorino Sardo” DOP descrise la punctul 5.2 sunt, fără doar și poate, rodul îmbinării factorilor naturali și umani tipici pentru aria de origine.

În ceea ce privește factorii naturali, se evidențiază faptul că, datorită condițiilor de mediu și climatice deosebite descrise la punctul 5.1, aria de origine a brânzei „Pecorino Sardo” este deosebit de prielnică pentru păscut, pajiștile naturale, acoperite de o vegetație variată de tipul tufișurilor, reprezentând o foarte importantă sursă de hrană pentru oile crescute pe insulă și conferind calități deosebite laptelui din care se obține această brânză.

În ceea ce privește factorii umani, se evidențiază mai ales îndemânarea deosebită și indiscutabila competență a maeștrilor brânzari angajați în sectorul prelucrării laptelui de oaie, care știu perfect cum să îmbine învățămintele transmise prin tradiția străveche și cunoștințele și tehnologiile moderne, reușind să scoată în evidență caracteristicile organoleptice și senzoriale ale brânzei „Pecorino Sardo”.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (4)]

Administrația actuală a lansat procedura națională de opoziție, publicând propunerea de modificare a DOP „Pecorino Sardo” în Gazzetta Ufficiale della Repubblica Italiana nr. 88 din 15 aprilie 2013.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau accesând direct pagina de internet a Ministerului Politicilor Agricole, Alimentare și Forestiere (http://www.politicheagricole.it) și făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) Înlocuit de Regulamentul (UE) nr. 1151/2012.

(4) A se vedea nota de subsol nr. 3.